
          BOSNA I HERCEGOVINA 






FEDERACIJA BOSNE I HERCEGOVINE





                 VRHOVNI SUD 

FEDERACIJE BOSNE I HERCEGOVINE

         Broj: 65 0 P 780569 26 Rev 
         Sarajevo, 19.05.2026. godine
         Vrhovni sud Federacije Bosne i Hercegovine u Sarajevu, u vijeću sastavljenom od sudija Gorana Nezirovića, kao predsjednika vijeća, Sanele Kovač-Grabonjić i Sanje Jaramaz-Dedić, kao članica vijeća, u pravnoj stvari tužiteljice "NLB Banka" d.d. Sarajevo, ulica Džidžikovac broj 1., koju zastupa punomoćnik Rašid Haračić, advokat iz Sarajeva, protiv tužene S.J. iz S., T.., koju zastupa punomoćnik Armin Mušija, advokat iz Sarajeva, radi isplate duga, vrijednost spora 81.616,24 KM, odlučujući o reviziji tužene protiv presude Kantonalnog suda u Sarajevu, broj: 65 0 P 780569 21 Gž od 06.11.2024. godine, u sjednici vijeća održanoj 19.05.2026. godine, donio je:
P R E S U D U
Revizija se usvaja, te obje nižestepene presude preinačavaju tako što se tužbeni zahtjev odbija u cijelosti. 
Obavezuje se tužiteljica da tuženoj naknadi troškove cjelokupnog postupka u iznosu od 6.815,25‬ KM, u roku od 30 dana od dana prijema prijepisa ove presude. 

O b r a z l o ž e n j e

Prvostepenom presudom Općinskog suda u Sarajevu broj 65 0 P 780569 19 P od 04.     11.2021. godine, stavom prvim, djelimično je usvojen tužbeni zahtjev te je tuženoj naloženo da tužiteljici isplati iznos od 67.113,64 KM sa zakonskom zateznom kamatom počev od 28. 09.2020. godine pa do isplate, kao i da mu nadoknadi troškove parničnog postupka u iznosu od 6.737,10 KM, sve u roku od 30 dana. Stavom drugim, odbijen je preostali dio tužbenog zahtjeva preko dosuđenog iznosa, a do potraživanog od 81.616,24 KM, što se odnosi na zateznu kamatu u iznosu od 14.235,88 KM, naknadu u iznosu od 2,00 KM i sudsku taksu od 265,00 KM, sve sa pripadajućom kamatom na navedene iznose.
Drugostepenom presudom Kantonalnog suda u Sarajevu, broj: 65 0 P 780569 21 Gž od 06.11.2024. godine,  stavom prvim izreke presude, žalba tužiteljice je djelimično uvažna, prvostepena presuda djelimično preinačena na način da je tuženoj naloženo da tužitelju isplati i iznos od 14.235,88 KM na ime zateznih kamata obračunatih do 31. 08. 2020. godine, kao i da tužitelju na ime troškova postupka isplati iznos 8.193,00 KM (umjesto iznosa od 6.737,10 KM), sve u roku od 30 dana nakon dostave ove presude. Stavom drugim, u preostalom dijelu žalba tužitelja, a u cijelosti žalba tužene je odbijena i prvostepena presuda potvrđena. Istom presudom tužena je obavezana tužitelju na ime troškova sastava žalbe isplatiti iznos od 1.053,00 KM u roku od 30 dana nakon dostave ove presude, dok se odbija zahtjev tužitelja za naknadu troškova postupka na ime sastava odgovora na žalbu.

Protiv drugostepene presude reviziju je blagovremeno izjavila tužena i to zbog povrede odredaba parničnog postupka i pogrešne primjene materijalnog prava, sa prijedlogom da se revizija uvaži, drugostepena presuda preinači tako da se tužbeni zahtjev odbije u cijelosti, uz obavezu naknade troškova postupka nastalih u povodu revizije ili da ukine drugostepenu presudu i predmet vrati tom sudu na ponovno suđenje. 

Tužiteljica je u odgovoru na reviziju osporila osnovanost revizijski prigovora i predložila da se revizija odbije kao neosnovana uz naknadu troškova sastava odgovora na reviziju.

Nakon što je ispitao pobijanu presudu u smislu odredbe člana 241. stav 1. Zakona o parničnom postupku
 (u daljem tekstu: ZPP), ovaj sud je odlučio:  

Revizija je osnovana.


U postupku koji je prethodio reviziji utvrđeno je, u bitnom, slijedeće činjenično stanje:

· da su tužitelj i prednik tužene zaključili Ugovor o dugoročnom kreditu broj 106266891 dana 27. marta 2017. godine sa iznosom odobrenog kredita od 70.000,00 KM kojim su ugovorili: naknadu za vođenje kreditnog računa u iznosu od 2,00 KM mjesečno fiksno-uključeno u iznos mjesečnog anuiteta koji iznosi 642,58 KM; da je kao sredstvo obezbjeđenja kredita ugovorena Polica osiguranja korisnika kredita od rizika smrti vinkulirana u korist tužitelja, po ponudi broj 106266891; da u slučaju neizmirenja obaveza po Ugovoru tužitelj pokreće postupke naplate protiv korisnika kredita (član 9.); da u slučaju kašnjenja plaćanja po Ugovoru korisnik plaća i zakonsku zateznu kamatu u visini od 12 % (član 10.);
· da se tužitelj obratio "Triglav osiguranju" d.d. sa Prijavom osiguranog slučaja –smrti osigurane osobe korisnika kredita S.J. dana 04. septembra 2018. godine; da je "Triglav osiguranje" d.d. navelo da je provjerom medicinske dokumentacije za S.J. utvrđeno da je istom 14. oktobra 2014. godine dijagnosticiran tumor probavnih organa, što je datum prije zaključenja police osiguranja, te da je navedena bolest bila neposredni uzrok smrti; "Triglav osiguranje" d.d. je nadalje navelo da je u Ponudi za sklapanje osiguranja od 27. marta 2017. godine S.J. naveo da je potpuno zdrava osoba i da ne boluje od karcionoma, slijedom čega je putem ljekara cenzora osiguranja dalje utvrđeno da korisnik kredita nije naveo tačne podatke o svom zdravlju, a koji su bili takvog karaktera da osiguravač ne bi sklopio predmetnu policu; "Triglav osiguranje" d.d. je uputilo na svoje Posebne uvjete za osiguranje korisnika kredita (član 15. stav 1. i 2.) po kojima u slučajevima namjerne netačne prijave i namjernog prešućivanja oklonosti takve prirode da osiguravač ne bi sklopio ugovor da je znao za pravo stanje stvari, osiguravač može zahtijevati poništenje ugovora ili odbiti isplatu ako je osigurani slučaj nastupio prije nego je osiguravač saznao za takvu okolnost. Radi navedenog,"Triglav osiguranje" d.d. je zaključilo da je zahtjev za isplatu osigurane sume neosnovan jer je korisnik kredita netačno prijavio odnosno nije naveo okolnosti koje su takve prirode da osiguravač ne bi sklopio ugovor;

· da je u Polici za životno osiguranje korisnika kredita "Triglav osiguranja" d.d. pod brojem 4534249, kao ugovarač osiguranja naveden tužitelj, a da je osigurana osoba S.J. kao korisnik kredita, pri čemu je premijom pokriven rizik smrti S.J.; da Polica sadrži klauzulu o vinkulaciji za osiguranje obaveza ugovarača osiguranja prema Ugovoru o kreditu broj 1062668191, za osiguranje povrata glavnice u visini 35.000,00 EUR, sa pripadajućim kamatama iz navedenog Ugovora o kreditu; Polica je vinkulirana u korist vinkulanta "NLB Banka" d.d. Sarajevo najviše do visine osiguranog iznosa na dan nastanka osiguranog slučaja. 

Prvostepeni sud je odluku o djelimičnom usvajanju tužbenog zahtjeva donio primjenom odredbe člana 172. Zakona o naslijeđivanju, izvodeći zaključak da je tužena kao zakonska nasljednica umrlog korisnika kredita pasivno legitimisana u predmetnoj parnici, te da je osnovano potraživanje u odnosu na glavnicu u iznosu od 66.629,03 KM i redovnu kamatu u iznosu od 484,33 KM. U odnosu na iznos obračunate zatezne kamate na dan 31. august 2020. godine u iznosu od 14.235,88 KM, prvostepeni sud nalazi tužbeni zahtjev neosnovanim jer smatra da se radi o nedozvoljenom potraživanju kamate na kamatu po članu 279. stav 1. i 2. Zakona o obligacionim odnosima, pri čemu tužena kao nasljednik ne može odgovarati za zakonske zatezne kamate.
Drugostepeni sud, sagledavajući prednje činjenice, i pozivajući se na odredbu člana 1065. Zakona o obligacionim odnosima i člana 172. Zakona o naslijeđivanju, zaključuje da pravilna primjena materijalnog prava nalaže odvojeno posmatranje prava tužitelja kao kreditora na vraćanje kredita od strane njegovog ugovarača - univerzalnog pravnog sljednika istog od prava tužitelja na ostvarenje prava iz police osiguranja kao sredstva obezbjeđenja ugovora. Drugostepeni sud zaključuje da činjenica da je uredno vraćanje kredita bilo osigurano za slučaj smrti korisnika kredita, ne oduzima pravo tužitelju da prema nasljednici korisnika kredita utvrđuje svoje pravo na vraćanje duga, odnosno da traži isplatu duga; da se tužitelj kao vinkulant nalazi u položaju novog povjerioca po članu 445. Zakona o obligacionim odnosima, te se o naplati ustupljenog potraživanja dužan brinuti sa pažnjom dobrog privrednika, koji standard ponašanja ne znači da je tužitelj u konkretnom slučaju bio dužan, pod prijetnjom gubitka prava iz ugovora o kreditu, pokrenuti sudski spor protiv "Triglav osiguranja" d.d. koji je osiguranu sumu odbio isplatiti jer je stanovišta da je osigurani slučaj bio u nastajanju prije zaključenja police osiguranja, a što je korisnik kredita prešutio, zbog čega na tuženoj  stoji obaveza da tužitelju vrati cjelokupan dug po Ugovoru o dugoročnom kreditu broj 106266891 jer se nesumnjivo prihvatila naslijeđa iza svog supruga kao korisnika kredita. 
Drugostepeni sud je djelimično preinačio prvostepenu presudu i dosudio iznos zakonske zatezne kamate za period od 31. augusta 2018. godine do 31. augusta 2020. godine u visini od 14.235,88 KM, jer je ista ugovorena Ugovorom o kreditu u članu 10., pozivajući se na odredbu člana 277. Zakona o obligacionim odnosima.
Osnovano tužena u reviziji prigovara da je drugostepena presuda posljedica pogrešne primjene materijalnog prava. 

Predmet spora je isplata duga po osnovu Ugovora o dugoročnom kreditu kojeg su zaključili tužitelj i prednik tužene, a koji ugovor je osiguran, između ostalog, policom osiguranja korisnika kredita od rizika smrti koja je vinkulirana u korist tužitelja.

Vinkulacija predstavlja izjavu u polici osiguranja kojom se ustupaju prava na osiguranu svotu trećoj osobi i koje ustupanje prava na naknadu se obavlja prije nastanka osiguranog slučaja, a vinkulacijom police ne prenosi se svojstvo osiguranika, pa se odnosi tužitelja-kao banke u čiju korist je vinkulirana polica nakon nastupanja osiguranog slučaja - smrti osiguranika, rješavaju primjenom odredbe člana 938. Zakona o obligacionim odnosima
, prema kojoj, poslije nastupanja osiguranog slučaja, založna prava i ostala prava koja su ranije postojala na osiguranoj stvari imaju za predmet dugovanu naknadu, kako u slučaju osiguranja sopstvene stvari, tako i u slučaju osiguranja tuđih stvari zbog obaveze njihovog čuvanja i vraćanja, te osiguravatelj ne može isplatiti naknadu osiguraniku bez saglasnosti nosilaca tih prava (stav 1.), tako da ova lica mogu zahtijevati neposredno od osiguravatelja da im u granicama svote osiguranja i prema zakonskom redu isplati njihovo potraživanje (stav 2.). 


Iz navedenih zakonskih odredbi proizilazi da nasljednici osiguranika, nakon što nastupi osigurani slučaj, mogu zahtijevati od osiguravatelja isplatu svote osiguranja samo u slučaju da za tu isplatu postoji saglasnost korisnika osiguranja-tužitelja, kome je polica vinkulirana, odnosno da ne postoji potraživanje korisnika osiguranja koje je osigurano vinkulacijom police osiguranja.

Predmetni ugovor o osiguranju korisnika kredita za slučaj smrti spada u red osiguranja imovine jer štiti imovinu osiguranika, ali i njegovih nasljednika od duga (neisplaćene rate kredita) koji postoji prema banci kao davaocu kredita, pri čemu nastaje prvenstvena obaveza osiguravatelja da tužitelju kao korisniku osiguranja isplati ostatak duga iz ugovora o kreditu. 

Navodi tužitelja da je osiguravatelj odbio isplatiti osiguranu sumu tužitelju jer je  korisnik kredita, tvrdeći da je potpuno zdrava osoba, netačno prijavio odnosno nije naveo okolnosti koje su takve prirode da osiguravač ne bi sklopio ugovor,  ne uspostavlja primarnu obavezu nasljednika za isplatu duga po kreditu. 

Naime, odredbom  člana 908. stav 1. Zakona o obligacionim odnosima su propisana mogućnost da osiguravač zahtijeva poništenje ugovora, u slučaju da je ugovarač osiguranja namjerno učinio netačnu prijavu ili namjerno prećutao neku okolnost, koja je takve prirode da osiguravač ne bi zaključio ugovor da je znao za pravo stanje stvari, a stavom 3. da osiguravačevo pravo da zahtjeva poništenje ugovora o osiguranju prestaje ako on u roku od tri mjeseca od dana saznanja za netačnost prijave ili za prećutkivanje ne izjavi ugovaraču osiguranja da namjerava koristiti to pravo.  
Iz navedenih odredbi proizilazi da je za poništenje ugovora o osiguranju potrebno ispuniti tri uvjeta: prvi je da osiguravač dokaže da je ugovarač osiguranja namjerno učinio netačnu prijavu ili prešutio relevantnu okolnost, drugi da dokaže da te su te relevantne okolnosti bile takve prirode da on ne bi zaključio ugovor da je znao za pravo stanje stvari, a treći uvjet je da je osiguravatelj pravovremeno izjavio ugovaraču osiguranja da se namjerava koristiti tim pravom.

Samo dostavljanje prijave osiguranog slučaja od strane tužitelja osiguravaču koji ga je obavijestio da ne može isplatiti osiguranu sumu zbog netačne prijave osiguranika svoga zdravstvenog stanja, ne predstavlja potrebnu radnju tužitelja kao vinkulanta u cilju ispunjenja potraživanja kojeg je imao prema predniku tužene. Polica osiguranja korisnika kredita od rizika smrti koja je vinkulirana u korist tužitelja proizvodi pravne učinke jer u smislu odredbe člana 908. Zakona o obligacionim odnosima, ugovor o osiguranju nije poništen, pa tužitelj ne može samo na temelju obavijesti osiguravača odustati od potraživanja duga od osiguravajućeg društva i usmjeriti se na naplatu neposredno od pravne sljednice korisnika kredita. Takvim postupanjem tužitelja se gubi svrha osiguranja kredita u odnosu na nasljednike, jer osiguranje kredita ne služi  samo kao garacija da će se tužitelju isplatiti iznos kredita, nego i da štiti imovinu nasljednika od plaćanja kredita u slučaju nastupanja osiguranog slučaja - smrti korisnika kredita.

Stoga, ako tužitelj dao davaoc kredita u čiju korist je vinkulirana polica osiguranja, nakon nastupanja osiguranog slučaja – smrti korisnika kredita, ne poduzima pravne radnje prema osiguravaču, u cilju naplate svog potraživanja, nego svoj zahtjev usmjeri prema tuženoj kao nasljedniku, zanemarujući da je zaključenje police po ponudi osiguravača Triglav osiguranja broj 106266891, predstavljao uslov za zaključenje ugovora o kreditu, kojeg je korisnik kredita ispunio, a da vinkulirana polica osiguranja nije poništena i da kao takva proizvodi pravne učinke, tada on ne može tražiti isplatu potraživanja po ugovoru o kreditu od nasljednika korisnika kredita, sve dok ne iscrpi sva sredstva za ostvarenje primarnog zahtjeva iz osnova vinkulirane police osiguranja.
Prilikom donošenja odluke ovaj revizijski sud je imao u vidu i slijedio sudsku praksu koju je izrazio u više svojih odluka u uporedivim činjeničnim i pravnim situacijama (npr. 65 0 P 572865 24 Rev od 09.04.2024. godine, 43 0 P 215803 24 Rev od 26.03.2024. godine, 51 0 P 070984 15 Rev od 13.09.2018. godine, 58 0 P 196855 23 Rev od 17.11.2023. godine, te rješenje o odbacivanju revizije broj: 58 0 P 182569 22 Rev od 02.02.2023. godine). 
U suprotnom bi osiguranje kredita izgubilo svoju svrhu i omogućilo izigravanje korisnika kredita, kao slabije ugovorne strane, od strane davaoca kredita i njegovog partnerskog osiguravajućeg društva.

Na osnovu izloženog valjalo je primjenom odredbe člana 250. stav 1. ZPP odlučiti kao u stavu prvom ove revizijske odluke. 

Prema odredbi iz člana 397. stav 2. ZPP-a, kada sud preinači odluku protiv koje je podnesen pravni lijek, odlučit će o troškovima cijelog postupka. Preinačenjem drugostepene presude tužena je u cijelosti uspjela u sporu, pa je tužitelj dužan naknaditi tuženoj troškove postupka prema odredbi člana 386. stav 1. ZPP i to za sastav odgovora na tužbu iznos od 940,00 KM, zastupanje na pripremnom ročištu 16.01.2020. godine 940,00 KM, zastupanje na nastavku pripremnog ročišta dana 15.09.2020. godine 720,00 KM, zastupanja na glavnoj raspravi dana 01.02.2021. godine 940,00 KM, sastav žalbe 935,00 KM i  sastav revizije od 30.12.2024. godine 1.350,00 KM, što iznosi 5.825‬,00 KM, uvećano za visinu PDV-a od 990,25‬ KM, što ukupno iznosi 6.815,25‬ KM, kako je to navedeno u stavu drugom izreke ove revizijske odluke. 
Predsjednik vijeća

Goran Nezirović, s.r.
� „Službene novine F BiH“ broj 53/03, 73/05, 19/06 i 98/15


� „Službeni list SFRJ“, broj: 29/78, 39/85 i 57/89, „Službeni list RBiH“, broj: 2/92 i 13/93 i „Službene  


   novine Federacije BiH“, broj: 29/03 i 42/11

